Osittain palanut ilves yritettiin hävittää polttamalla ja heittämällä se kallionkoloon.

Keski-Suomen käräjäoikeus piti tapausta törkeänä metsästysrikoksena.

Neljälle miehelle tuomittiin ehdollista vankeutta ja metsästyskielto.

Rikos tapahtui Keski-Suomessa Viitasaarella 28.2.2015.

Törkeästä metsästysrikoksesta syytetyt miehet marssivat asianajajiensa kanssa käräjäoikeuteen Jyväskylässä maanantaina. MIKA RINNE

Tapahtumat alkoivat, kun kaksi miestä oli luvallisessa ilvesjahdissa Viitasaarella ja toisen miehen koira ajoi ilveksen naapuriseuran metsästysalueelle.

Miehet paikansivat tutkapannan avulla, että koira haukkui kallionkoloon piiloutunutta ilvestä Soppisvuorella.

Paikalle soitettiin henkilö, joka on toiminut poliisin apuna esimerkiksi kolareissa loukkaantuneiden hirvieläinten jäljestämisessä. Lisäksi onkalolle hiihteli lähistöllä jänisjahdissa ollut mies.

Koira vietiin autoon ja käräjäoikeuden mukaan miehet ryhtyivät yksissä tuumin hätistelemään ilvestä ulos luolasta.

Bensiiniä ja polttonestettä

Ensin miehet yrittivät saada eläimen esiin rassin eli muutaman metrin mittaisen kepin avulla. Se ei tuottanut tulosta. Myös onkalon eteen tehdyn nuotion savulla ei ollut vaikutusta.

Tämän jälkeen miehet kaatoivat koloon bensiiniä. Se räjähti liekkeihin niin kovalla voimalla, että yksi miehistä lensi kumolleen lumihankeen. Tämän jälkeen hangessa rypenyt mies poistui paikalta.

Muut miehet jatkoivat ilveksen hätyyttämistä ja kaatoivat onkaloon polttonestettä. Ilves juoksi ulos kolosta ja se ammuttiin haulikolla kuoliaaksi.

Osittain palanut ilves yritettiin hävittää polttamalla ja heittämällä se kallionkoloon. Poliisi pääsi tapauksen jäljille saatuaan ilmoituksen sivullisilta, jotka olivat löytäneet poltetun eläimen.

Kyseessä silkka tappaminen

Syyttäjän mukaan miesten toiminnassa ei ollut kyseessä metsästäminen vaan silkka tappaminen. Käräjäoikeus katsoi syytteen mukaisesti, että ilveksen surmaamisessa meneteltiin törkeästi.

Oikeuden mukaan miehet aiheuttivat toimillaan eläimelle kärsimystä. Miehillä oli käytössään haulikot ja he väijyivät ilvestä ampumistarkoituksessa. Kenelläkään heistä ei ollut tekopaikalla lupaa ilveksen pyyntiin.

Yksi miehistä selitti oikeudessa, että tarkoitus oli poistaa mahdollisesti viikkoa aiemmin olleessa jahdissa haavoittunut eläin. Oikeus ei uskonut selitystä vaan miesten olisi pitänyt kokeneina metsästäjinä osata pyytää viranomaiset paikalle.

Ehdollista vankeutta

Keski-Suomen käräjäoikeus tuomitsi maanantaina koiran omistajan, ilveksen ampujan ja paikalle kutsutun miehen kuuden kuukauden ehdolliseen vankeuteen törkeästä metsästysrikoksesta. Paikalta muita ennen poistunut mies tuomittiin samasta rikoksesta neljän kuukauden ehdolliseen vankeuteen.

Lisäksi jokainen mies sai kolmen vuoden metsästyskiellon. He joutuvat myös maksamaan valtiolle 1100 euroa korvausta ilveksen arvosta.

Törkeä metsästysrikos tuli lakiin vuonna 2011 ja siitä voidaan tuomita vankeutta neljästä kuukaudesta neljään vuoteen.